Branko Despot

**Branko Despot** (5. juli 1954 – 18. novembar 2020) bio je bosanskohercegovački i srpski hirurg, specijalista plastično-rekonstruktivne hirurgije, doktor medicinskih nauka, univerzitetski profesor i hroničar.

## Biografija 
Branko Despot je rođen 1954. u Velikoj Kladuši, od oca Steve rodom iz Budelja kod Ključa i majke Dušanke Bursać rodom iz Grahova. Njegov otac Stevo Despot, koji je bio milicajac, dobija prekomandu za Petrovac, te se Branko kao vrlo mali seli u ovaj krajiški grad. Petrovac je smatrao svojim rodnim gradom. U Petrovcu je završio osnovnu školu i 1969. upisuje Gimnaziju „Radivoj Rodić“ u Petrovcu, kao 10. generacija gimnazijalaca. Maturirao je u školskoj 1972/73. godini. Nakon završene gimnazije upisuje Medicinski fakultet u Zagrebu, koji završava 1980. Radio je kao ljekar, te kao profesor na Medicinskom fakultetu u Banjoj Luci.

Branko je bio oženjen suprugom Marijom, sa kojom je dobio kćerku Tamaru i sina Marka. Njegova supruga Marija Despot također je ljekar, specijalista interne medicine i subspecijalista endokrinologije i dijabetologije, a zaposlena je na Kliničkom zavodu za nuklearnu medicinu KBC-a Zagreb. Kćerka Tamara je kineziolog i doktorand na Kineziološkom fakultetu. Poznata je plesačica latinoameričkih i standardnih plesova, učesnik emisije *Zvijezde pjevaju* i član žirija u emisiji TV Nova *Ples sa zvijezdama*. Također je kondicioni trener u zagrebačkom Dinamu i ansamblu Lado.

Branko Despot je bio prijatelj sa pjevačem Marinkom Rokvićem i pjesnikom Mišom Marićem.

U februaru 2019, kao nezavisni kandidat, kandidovao se na prijevremenim izborima za načelnika općtine Bosanski Petrovac.

Umro je od posljedica koronavirusa 18. novembra 2020. u Banjoj Luci.

## Stručna i naučna karijera 
Medicinski fakultet Univerziteta u Zagrebu završio je 1980. Iste godine se zapošljava u Domu zdravlja u Petrovcu i tu radi do 1984. Od 1984. do 1985. zaposlen je u Regionalnoj bolnici u Bihaću. Godine 1985. prelazi u Kliničko-bolnički centar u Banjoj Luci i tu ostaje do penzije. Specijalizaciju iz plastične i rekonstruktivne hirurgije završio je na Klinici *Rebro* u Zagrebu 1989. Tokom rata bavio se i ratnom hirurgijom. Zvanje primarijus dobio je 1998. Od 1998. do 2006. obavljao je dužnost šefa Odjeljenja za plastičnu i rekonstruktivnu hirurgiju u Klinici za specijalne hirurške djelatnosti. U dva navrata, od februara do augusta 2007. i od februara do oktobra 2009. obavljao je dužnost načelnika Klinike za plastično-rekonstruktivnu hirurgiju. Važio je za ljekara sa gospodskim manirima. Kao ljekar je unaprijedio rad Klinike za plastično-rekonstruktivnu hirurgiju. Na samom početku rada klinike, sa prof. Stanecom iz Zagreba, uporedo sa tada vodećim svjetskim standardima, uveo je mikrohirurške procedure u rad ove klinike, što je za to vrijeme bilo revolucionarno za zdravstvo u Banjoj Luci.

Uporedo sa stručnom karijerom, gradio je i naučnu karijeru. Sredinom 1980-ih upisuje postdiplomske studije na Medicinskom fakultetu u Zagrebu, koje je odslušao 1987. Godine 1986. na Medicinskom fakultetu u Banjoj Luci izabran je u zvanje asistenta. Na istom fakultetu u zvanje višeg asistenta izabran je 1991. Magistarski rad na temu *Peteljkasti podlaktični režanj u rekonstrukciji ratnih povreda šake* odbranio je Na Medicinskom fakultetu Univerziteta u Beogradu 1996. i stekao zvanje magistra medicinskih nauka. Doktorsku disertaciju na temu *Primarno odložena rekonstrukcija mekotkivnog i koštanog defekta kod ratnih povreda šake* takođe je odbranio na Medicinskom fakultetu u Beogradu 2003. U zvanje docenta na banjalučkom medicinskom fakultetu izabran je 2005, a u ovo zvanje je reizabran 2010. U zvanje vanrednog profesora biva biran 2012.

Objavio je više od 50 naučnih i stručnih radova, a autor je i koautor tri naučne monografije. Takođe je autor monografije o petrovačkoj gimnaziji, koja nosi naslov *50 godina Gimnazije u Bosanskom Petrovcu*, koja je izašla 2010, a drugo izdanje je doživjela 2016. Time je Despot postao i hroničar ovog kraja.

## Članstva  u udruženjima 
* Član Balkanskog udruženja plastične, rekonstruktivne i estetske hirurgije.
* Član Društva ljekara Republike Srpske.
* Član Društva hirurga Republike Srpske.
* Član Komore doktora medicine Republike Srpske.
* Član Hrvatskog udruženja za plastičnu, rekonstruktivnu i estetsku hirurgiju.
* Potpredsjednik Udruženja za plastičnu, rekonstruktivnu i estetsku hirurgiju Bosne i Hercegovine.

## Bibliografija 
* *Banjalučka hirurgija*, Univerzitet u Banjoj Luci, Banjaluka, 2003.
* *Spomenica Boriši Staroviću*, ANURS, Banjaluka, 2006.
* *Indikacije u arterijskoj rekonstruktivnoj hirurgiji*, Medicinski fakultet, Banjaluka, 2007.
* *50 godina Gimnazije u Bosanskom Petrovcu*, Besjeda i Art print, Banjaluka, 2010.
* *50 godina Gimnazije u Bosanskom Petrovcu*, Besjeda i Art print, Banjaluka, 2016.

## Nagrade 
* Udarnička značka s radne akcije Šamac - Sarajevo 1978. godine (petrovačka brigada "22 narodna heroja").
* Zlatna plaketa "Gutenberg" za knjigu *50 godina Gimnazije u Bosanskom Petrovcu*, za najbolju grafičku izvedbu, 2010. godine.

## Reference 
Kategorija:Bosanskohercegovački ljekari
Kategorija:Rođeni 1954.
Kategorija:Umrli 2020.
Kategorija:Biografije, Velika Kladuša